CELEX: 32010R1233
Language: lt
Date: 2010-12-15 00:00:00
Title: 2010 m. gruodžio 15 d. Europos Parlamento ir Tarybos reglamentas (ES) Nr. 1233/2010, kuriuo iš dalies keičiamas Reglamentas (EB) Nr. 663/2009 dėl ekonomikos gaivinimo, teikiant Bendrijos finansinę paramą energetikos srities projektams, programos sukūrimo

30.12.2010   
            
            
               LT
            
            
               Europos Sąjungos oficialusis leidinys
            
            
               L 346/5
            
         EUROPOS PARLAMENTO IR TARYBOS REGLAMENTAS (ES) Nr. 1233/2010
   2010 m. gruodžio 15 d.
   kuriuo iš dalies keičiamas Reglamentas (EB) Nr. 663/2009 dėl ekonomikos gaivinimo, teikiant Bendrijos finansinę paramą energetikos srities projektams, programos sukūrimo
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 194 straipsnio 1 dalies c punktą,
   atsižvelgdami į Europos Komisijos pasiūlymą,
   perdavus įstatymo galią turinčio teisės akto projektą nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi įprastos teisėkūros procedūros (2),
   kadangi:
   
               (1)
            
            
               Europos Parlamento ir Tarybos reglamentu (EB) Nr. 663/2009 (3) sukurta Europos energetikos programa ekonomikai gaivinti (toliau – EEPEG), pagal kurią 2009 m. ir 2010 m. skiriamas 3,98 mlrd. EUR finansinis paketas.
            
         
               (2)
            
            
               Šis reglamentas neturėtų daryti poveikio tikslui ne vėliau kaip 2010 m. pabaigoje iš 3,98 mlrd. EUR finansinio paketo kuo daugiau lėšų skirti pagal Reglamento (EB) Nr. 663/2009 II skyriuje nurodytas paprogrames. Tačiau buvo numatyta, kad dalis tos sumos nebus paskirta pagal tas paprogrames.
            
         
               (3)
            
            
               Kaip numatyta Europos 2020 m. tvaraus augimo ir darbo vietų kūrimo strategijoje ir pagal ES klimato ir energijos teisės aktų paketą bei 2006 m. energijos efektyvaus vartojimo veiksmų planą, vystant kitus atsinaujinančiuosius energijos išteklius ir skatinant energijos vartojimo efektyvumą būtų prisidedama prie ekologiškesnio augimo, konkurencingos ir tvarios ekonomikos kūrimo ir klimato kaitos įveikimo. Remiant tas politikos sritis, Sąjungoje bus sukurta naujų darbo vietų ir ekologinės rinkos galimybių, o tai paskatins konkurencingos, saugios ir tvarios ekonomikos plėtrą. Atsižvelgiant į tai, būtina bendradarbiauti įvairiais valdymo lygmenimis (daugiapakopis valdymas).
            
         
               (4)
            
            
               Siekiant sumažinti kliūtis, kurias kelia didelės išankstinės išlaidos, ir siekiant pažangos tvarios energijos srityje, svarbiausia yra suteikti didesnes finansines paskatas. Todėl iki 2010 m. pabaigos nepanaudotoms lėšoms pagal Reglamento (EB) Nr. 663/2009 II skyrių panaudoti turėtų būti sukurta speciali finansinė priemonė (toliau – priemonė). Rengiant priemonę reikėtų atsižvelgti į Komisijos pasiūlytą Tvarios energijos finansavimo iniciatyvą. Priemone turėtų būti remiamas energijos vartojimo efektyvumo ir atsinaujinančiųjų išteklių energijos projektų vystymas ir sudaromos geresnės sąlygos vietos, regioninių ir nacionalinių valdžios institucijų, visų pirma miestų vietovėse, investicijų į energijos vartojimo efektyvumo ir atsinaujinančiųjų išteklių energijos projektams. Šio proceso metu siekiant išvengti dubliavimosi su kitomis finansinėmis priemonėmis, reikėtų atkreipti dėmesį į sąveiką su kitais valstybių narių turimais finansiniais ištekliais, pvz., struktūriniais ir sanglaudos fondais, Europos pagalbos vietinei energetikai (toliau – ELENA) priemone ir Europos regioninės plėtros fondu pagal Reglamentą (EB) Nr. 397/2009 (4).
            
         
               (5)
            
            
               Parama investicijoms, kuriomis siekiama pažangos tvarios energijos srityje, būtų efektyviausia ir naudingiausia vietos lygmeniu. Tačiau tinkamai pagrįstais atvejais gali būti veiksmingiau siekti tikslo nacionaliniu lygmeniu, pavyzdžiui, dėl tam tikrų administracinių struktūrų prieinamumo ar veiklos.
            
         
               (6)
            
            
               Siekiant kuo didesnio Sąjungos finansavimo poveikio trumpuoju laikotarpiu, priemonę turėtų valdyti vienas arba keli finansiniai tarpininkai, pavyzdžiui, tarptautinės finansinės institucijos. Tokie finansiniai tarpininkai turėtų būti atrenkami atsižvelgiant į jų pademonstruotus gebėjimus veiksmingai ir efektyviai panaudoti finansavimą, siekiant kuo skubiau įtraukti kuo daugiau kitų viešųjų ir privačių investuotojų ir pasiekti geriausią Sąjungos finansavimo ir visų investicijų pusiausvyrą siekiant pritraukti dideles investicijas į Sąjungą. Vis dėlto finansų ir ekonominės krizės, kuri daro ypač neigiamą poveikį vietos ir regioninės valdžios institucijų finansams, metu turėtų būti užtikrinama, kad sunki tų institucijų finansinė padėtis netrukdytų joms gauti finansavimą.
            
         
               (7)
            
            
               Laikantis Reglamento (EB) Nr. 663/2009, investiciniai projektai turėtų būti finansuojami pagal šią priemonę tik jeigu jie turi greitą, išmatuojamą ir didelį poveikį Sąjungos ekonomikos atgaivinimui, padidina energijos tiekimo saugumą ir padeda sumažinti šiltnamio efektą sukeliančių dujų kiekį. Tokiais investiciniais projektais padedama skatinti ekologišką augimą, vystyti konkurencingą, susietą, tvarią ir ekologišką ekonomiką, taip pat užtikrinti užimtumo išsaugojimą, kurti naujas darbo vietas ir kovoti su klimato kaita, vadovaujantis „Europa 2020“ tikslais.
            
         
               (8)
            
            
               Reglamente (EB) Nr. 663/2009 nustatyti kriterijai turėtų būti taikomi pagal šią priemonę finansuojamų projektų atrankos ir tinkamumo nustatymo procedūrai. Projektų geografinė pusiausvyra taip pat turėtų būti laikoma svarbiu elementu, siekiant užtikrinti šio reglamento poveikį norint atgaivinti visos Sąjungos ekonomiką ir pripažįstant, kad kai kuriose valstybėse narėse projektai nebuvo finansuojami pagal Reglamento (EB) Nr. 663/2009 II skyrių arba buvo finansuojami tik iš dalies.
            
         
               (9)
            
            
               Atsižvelgiant į tai, kad pagal šį reglamentą reikalaujama trumpalaikio ekonominio poveikio, laikotarpis tarp paraiškos leidimui vykdyti projektą pateikimo ir su ja susijusio finansinio sprendimo neturėtų būti ilgesnis nei šeši mėnesiai.
            
         
               (10)
            
            
               Atskiri teisiniai įsipareigojimai pagal IIa skyrių, kuriais įgyvendinami biudžetiniai įsipareigojimai, turėtų būti prisiimti ne vėliau kaip 2011 m. kovo 31 d.
            
         
               (11)
            
            
               Priemonė neturėtų būti laikoma precedentu naudotis Sąjungos bendruoju biudžetu ir galimomis būsimomis finansinėmis priemonėmis, įskaitant energetikos sektoriaus priemones, tačiau turėtų būti laikoma išskirtine priemone, priimta per ekonominį sunkmetį.
            
         
               (12)
            
            
               Dėl to, kad būtina greitai spręsti ekonominės krizės problemą, išlaidas, patirtas pagal Reglamento (EB) Nr. 663/2009 II skyrių, turėtų būti leista kompensuoti nuo 2009 m. liepos 13 d., nes daug pareiškėjų prašė kompensuoti dotacijos pateikimo išlaidas pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) (toliau – Finansinis reglamentas) 112 straipsnį. Išlaidas, patirtas pagal IIa skyrių, turėtų būti leista kompensuoti nuo 2011 m. sausio 1 d.
            
         
               (13)
            
            
               Dėl to, kad būtina greitai spręsti ekonominės krizės problemą, šis reglamentas turėtų įsigalioti iš karto jį paskelbus,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 663/2009 pakeitimai
   Reglamentas (EB) Nr. 663/2009 iš dalies keičiamas taip:
   
               1.
            
            
               1 straipsnis papildomas šia pastraipa:
               „Šiuo reglamentu suteikiama teisė kurti finansinę priemonę (toliau – priemonė), skirtą energijos vartojimo efektyvumo ir atsinaujinančiųjų išteklių energijos iniciatyvoms remti.“;
            
         
               2.
            
            
               3 straipsnis pakeičiamas taip:
               
                           a)
                        
                        
                           2 dalis pakeičiama taip:
                           „2.   Atskiri teisiniai įsipareigojimai pagal II skyrių, kuriais įgyvendinami 2009 m. ir 2010 m. biudžetiniai įsipareigojimai, turi būti prisiimti ne vėliau kaip 2010 m. gruodžio 31 d. Atskiri teisiniai įsipareigojimai pagal IIa skyrių turi būti prisiimti ne vėliau kaip 2011 m. kovo 31 d.“;
                        
                     
                           b)
                        
                        
                           papildoma šia dalimi:
                           „3.   II priede aprašyti finansiniai tarpininkai siekia visas priemonėje esančias Sąjungos įnašo lėšas skirti investiciniams projektams ir energijos vartojimo efektyvumo bei atsinaujinančiųjų išteklių energijos techninės pagalbos projektams ne vėliau kaip 2014 m. kovo 31 d. Po tos dienos neskiriamos jokios lėšos iš Sąjungos įnašo. Visos lėšos iš Sąjungos įnašo, kurių ne vėliau kaip 2014 m. kovo 31 d. finansiniai tarpininkai nepaskyrė, grąžinamos į Sąjungos bendrąjį biudžetą. Lėšos iš Sąjungos įnašo, paskirtos investiciniams projektams, investuojamos nustatytam laikotarpiui, kuris negali būti ilgesnis nei iki 2034 m. kovo 31 d. Sąjunga turi teisę į įplaukas, kurios gaunamos iš jos investicijos pagal priemonę per visą priemonės galiojimo laikotarpį ir kurios yra proporcingos Sąjungos įnašui į priemonę ir pagal jos, kaip akcininkės, teises.“;
                        
                     
         
               3.
            
            
               įterpiamas šis skyrius:
               „IIa SKYRIUS
               
                  FINANSINĖ PRIEMONĖ
               
               21a straipsnis
               Lėšos, kurių negalima paskirstyti pagal II skyrių
               1.   Laikantis 3 straipsnio 2 dalies, 146 344 644,50 EUR asignavimai, kurių nebuvo galima skirti atskiriems teisiniams įsipareigojimams pagal II skyrių, yra pervedami į 1 straipsnio ketvirtoje pastraipoje nurodytą priemonę, siekiant bendradarbiaujant su finansų įstaigomis parengti tinkamas finansavimo priemones, kad būtų itin paskatinti energijos vartojimo efektyvumo projektai ir atsinaujinančiųjų energijos išteklių eksploatavimo projektai.
               2.   Priemonė įgyvendinama pagal II priedą. 23 straipsnio 1 dalis priemonei netaikoma.
               3.   Sąjungos dalyvavimas taikant priemonę, įskaitant valdymo mokesčius ir kitas reikalavimus atitinkančias sąnaudas, apribojamas tai 1 dalyje nurodytai priemonei skirta Sąjungos įnašo suma, nenumatant papildomų įsipareigojimų Sąjungos bendrajame biudžete.“;
            
         
               4.
            
            
               22 straipsnis išbraukiamas;
            
         
               5.
            
            
               23 straipsnis pakeičiamas taip:
               
                           a)
                        
                        
                           2 dalis pakeičiama taip:
                           „2.   EEPEG parama naudojama tik su projektais susijusioms išlaidoms, kurias patiria paramos gavėjai ir, dėl 9 straipsnyje nurodytų projektų, taip pat už projekto įgyvendinimą atsakingos trečiosios šalys, padengti. Išlaidas, patirtas pagal II skyrių, gali būti leista kompensuoti nuo 2009 m. liepos 13 d.“;
                        
                     
                           b)
                        
                        
                           įterpiama ši dalis:
                           „2a.   Finansinė parama pagal IIa skyrių apima su investiciniais projektais ir su energijos vartojimo efektyvumo ir atsinaujinančiųjų išteklių energijos techninės pagalbos projektais susijusias išlaidas, kurias patyrė II priedo A dalies 3 punkte aprašyti paramos gavėjai. Tokios išlaidos gali būti kompensuojamos nuo 2011 m. sausio 1 d.“;
                        
                     
         
               6.
            
            
               27 straipsnis iš dalies keičiamas taip:
               
                           a)
                        
                        
                           įterpiama ši dalis:
                           „1a.   Komisija ne vėliau kaip 2013 m. birželio 30 d. Europos Parlamentui ir Tarybai pateikia pagal IIa skyrių taikytų priemonių vidurio laikotarpio vertinimo ataskaitą, kurioje ypatingas dėmesys atkreipiamas į:
                           
                                       a)
                                    
                                    
                                       priemonės ekonominį veiksmingumą, finansinio sverto poveikį ir pridėtinę vertę;
                                    
                                 
                                       b)
                                    
                                    
                                       patikimo finansų valdymo principo taikymą;
                                    
                                 
                                       c)
                                    
                                    
                                       mastą, kuriuo priemonė pasiekė šiame reglamente nustatytų tikslų;
                                    
                                 
                                       d)
                                    
                                    
                                       mastą, kuriuo reikia nuolatinės paramos pagal priemonę, skirtą energijos vartojimo efektyvumo ir iš atsinaujinančiųjų energijos išteklių gaunamos energijos projektams.
                                    
                                 Prireikus ir visų pirma jeigu Komisijos vertinimas dėl priemonių, kurių imtasi pagal IIa skyrių, palankus, prie vidurio laikotarpio vertinimo ataskaitos pridedamas pasiūlymas dėl teisės akto priemonei pratęsti.“;
                        
                     
                           b)
                        
                        
                           3 dalis pakeičiama taip:
                           „3.   Komisija Europos Parlamentui, Tarybai, Europos ekonomikos ir socialinių reikalų komitetui ir Regionų komitetui pagal Finansinio reglamento 27 straipsnio 4 dalį pateikia EEPEG rezultatų vertinimo ataskaitą.“;
                        
                     
         
               7.
            
            
               28 straipsnis papildomas šia pastraipa:
               „Ataskaitoje pateikiama informacija apie visas pridėtines išlaidas, susijusias su pagal IIa skyrių numatytos priemonės sukūrimu ir įgyvendinimu.“;
            
         
               8.
            
            
               priedas tampa I priedu, ir pridedamas šis priedas:
               
                  „II PRIEDAS
                  
                     FINANSINĖ PRIEMONĖ
                  
                  A.   Finansinės priemonės taikymas tvarios energijos projektams
                  
                  1.   Priemonės taikymo sritis
                  
                  Finansinė priemonė (toliau – priemonė) naudojama energijos taupymo, energijos vartojimo efektyvumo ir atsinaujinančiųjų išteklių energijos projektų vystymui remti ir ja sudaromos geresnės sąlygos vietos, regioninėms ir, tinkamai pagrįstais atvejais, nacionalinėms valdžios institucijoms finansuoti investicijas į tų sričių programas. Priemonė įgyvendinama pagal Finansiniame reglamente ir jo įgyvendinimo taisyklėse nustatytų biudžeto vykdymo užduočių skyrimo nuostatas.
                  Priemonė taikoma tvarios energijos projektams, visų pirma miestų vietovėse. Tai apima visų pirma projektus, susijusius su:
                  
                              a)
                           
                           
                              viešosios ir privačios paskirties pastatais, kurie apima energijos vartojimo efektyvumo ir (arba) atsinaujinančiųjų išteklių energijos sprendimus, įskaitant tuos, kurie grindžiami informacijos ir ryšių technologijomis (toliau – IRT);
                           
                        
                              b)
                           
                           
                              investicijomis į didelio energijos efektyvumo kogeneracines elektrines, įskaitant mikrokongeneracines elektrines, ir rajonų šildymo ir (arba) aušinimo tinklais, visų pirma iš atsinaujinančiųjų energijos išteklių;
                           
                        
                              c)
                           
                           
                              vietoje įdiegtais decentralizuotais atsinaujinančiaisiais energijos ištekliais ir jų integracija į elektros tinklus;
                           
                        
                              d)
                           
                           
                              mikrogeneracija iš atsinaujinančiųjų energijos išteklių;
                           
                        
                              e)
                           
                           
                              ekologišku miestų transportu, siekiant pagerinti energijos vartojimo efektyvumą ir integruoti atsinaujinančiuosius energijos išteklius, ypatingą dėmesį atkreipiant į viešąjį transportą, elektrines ir vandeniliu varomas transporto priemones, taip pat į mažesnį šiltnamio efektą sukeliančių dujų kiekį;
                           
                        
                              f)
                           
                           
                              vietos infrastruktūra, įskaitant efektyvų viešųjų infrastruktūrų lauko apšvietimą, pvz., gatvių apšvietimą, elektros energijos kaupimo būdus, pažangiuosius skaitiklius ir pažangiuosius elektros energijos tinklus, kuriuose visapusiškai panaudojamos IRT;
                           
                        
                              g)
                           
                           
                              energijos vartojimo efektyvumu ir atsinaujinančiųjų išteklių energijos technologijomis, įskaitant naujoves ir ekonominį potencialą, atsirandantį dėl tinkamiausių procedūrų naudojimo.
                           
                        Priemonė taip pat gali būti naudojama teikiant paskatas ir techninę pagalbą, taip pat siekiant pagerinti vietos, regioninių ir nacionalinių valdžios institucijų informuotumą, užtikrinti optimalų struktūrinių ir sanglaudos fondų naudojimą, visų pirma tada, kai energijos vartojimo efektyvumo ir atsinaujinančiųjų išteklių energijos tiekimo patobulinimai atliekami gyvenamuosiuose ir kitos paskirties pastatuose. Siekiant, kad priemone skirtos investicijos atsipirktų ir kad būtų pritrauktos viešosios ir privačios investicijos, priemone remiami investiciniai projektai, kurie yra pagrįsti ekonominiu ir finansiniu požiūriu. Taigi priemonė gali, inter alia, apimti paskolų, garantijų, paprastųjų akcijų ir kitų finansinių produktų parūpinimą ir kapitalo skyrimą. Be to, ne daugiau kaip 15 % lėšų, nurodytų 21a straipsnyje, gali būti naudojama teikiant techninę pagalbą vietos, regioninėms ar nacionalinėms valdžios institucijoms diegti technologiją, susijusią su energijos vartojimo efektyvumo ir atsinaujinančiųjų išteklių energijos projektais, arba pradiniame šios technologijos naudojimo etape.
                  2.   Sąveika
                  
                  Teikiant finansinę ar techninę pagalbą siekiant išvengti dubliavimosi su kitomis priemonėmis, taip pat turi būti skiriamas dėmesys sąveikai su kitais valstybių narių turimais finansiniais ištekliais, pvz., struktūriniais ir sanglaudos fondais ir ELENA priemone.
                  3.   Paramos gavėjai
                  
                  Priemonės paramos gavėjai yra valdžios institucijos, pageidautina – vietos ir regiono lygmeniu, ir tų valdžios institucijų vardu veikiantys viešieji ar privatūs subjektai.
                  B.   Bendradarbiavimas su finansiniais tarpininkais
                  
                  1.   Atranka ir bendrieji reikalavimai, įskaitant išlaidas
                  
                  Priemonė įsteigiama bendradarbiaujant su vienu ar daugiau finansinių tarpininkų, o jos veikloje gali dalyvauti tinkami investuotojai. Finansiniai tarpininkai atrenkami atsižvelgiant į jų pademonstruotus gebėjimus veiksmingiausiai ir efektyviausiai panaudoti finansavimą, laikantis šiame priede nustatytų taisyklių ir kriterijų.
                  Komisija užtikrina, kad bendra pridėtinių su priemonės sukūrimu ir įgyvendinimu susijusių išlaidų suma, įskaitant administravimo mokesčius ir kitas tinkamas finansuoti išlaidas, už kurias finansiniai tarpininkai pateikė sąskaitas, būtų kuo mažesnė, atsižvelgiant į pažangiąją panašių priemonių patirtį ir užtikrinant reikalaujamą priemonės kokybę.
                  Sąjungos įnašą į priemonę įgyvendina Komisija pagal Finansinio reglamento 53 ir 54 straipsnių nuostatas.
                  Finansiniai tarpininkai laikosi atitinkamų Finansiniame reglamente ir jo įgyvendinimo taisyklėse nustatytų biudžeto vykdymo užduočių skyrimo reikalavimų, visų pirma, kai tai susiję su viešojo pirkimo taisyklėmis, vidaus kontrole, apskaita ir išorės auditu. Tiems finansiniams tarpininkams mokami tik administravimo mokesčiai ar kompensuojamos su priemonės sukūrimu ir įgyvendinimu susijusios išlaidos.
                  Išsamios priemonės sukūrimo ir bendrosios sąlygos, įskaitant stebėseną ir kontrolę, nustatomi viename ar keliuose Komisijos ir finansinių tarpininkų susitarimuose.
                  2.   Informacijos prieinamumas
                  
                  Internete skelbiama visa priemonės informacija apie programos valdymą, kuri reikalinga suinteresuotosioms šalims. Ši informacija apima būtent taikymo procedūras, informaciją apie pažangiąją patirtį ir projektų bei ataskaitų apžvalgą.
                  C.   Finansavimo sąlygos ir tinkamumo bei atrankos kriterijai
                  
                  1.   Finansavimo taikymo sritis
                  
                  Pagal šį priedą priemonė taikoma tik šiems veiksmams finansuoti:
                  
                              a)
                           
                           
                              investiciniams projektams, kurie turi greitą, išmatuojamą ir didelį poveikį Sąjungos ekonomikos atgaivinimui, padidina energijos tiekimo saugumą ir padeda sumažinti šiltnamio efektą sukeliančių dujų kiekį; ir
                           
                        
                              b)
                           
                           
                              energijos vartojimo efektyvumo ir atsinaujinančiųjų išteklių energijos techninės pagalbos projektams.
                           
                        2.   Veiksniai, į kuriuos reikia atsižvelgti
                  
                  Atrenkant projektus ypatingą dėmesį reikia atkreipti į geografinę pusiausvyrą.
                  Finansuojant investicinius projektus, tinkamai atsižvelgiama į tai, ar būtų sukuriama reikalinga visų investicijų ir Sąjungos finansavimo pusiausvyra, siekiant pritraukti dideles investicijas į Sąjungą. Tačiau finansinio sverto poveikis atskiriems investiciniams projektams gali būti skirtingas priklausomai nuo daugelio veiksnių, pavyzdžiui, nuo projekto tikro masto ir pobūdžio, nuo vietos sąlygų, įskaitant paramos gavėjo dydį ir finansines galimybes.
                  3.   Finansavimo pagal priemonę teikimo valdžios institucijoms sąlygos
                  
                  Finansavimo investiciniams projektams arba energijos vartojimo efektyvumo ir atsinaujinančiųjų išteklių energijos techninės pagalbos projektams prašančios valdžios institucijos turi atitikti šias sąlygas:
                  
                              a)
                           
                           
                              jos turi būti politiškai įsipareigojusios arba beįsipareigojančios mažinti klimato kaitą ir turi turėti, jeigu taikoma, konkrečius tikslus, pavyzdžiui padidinti energijos vartojimo efektyvumą ir (arba) naudoti daugiau iš atsinaujinančiųjų energijos išteklių gaunamos energijos;
                           
                        
                              b)
                           
                           
                              jos arba rengia daugiametes klimato kaitos mažinimo strategijas ir, jeigu taikoma, siekia jų tikslų įgyvendinimo, arba dalyvauja daugiametėje klimato kaitos mažinimo strategijoje vietos, regionų arba nacionaliniu lygmeniu;
                           
                        
                              c)
                           
                           
                              jos turi sutikti viešai atsiskaityti už pažangą įgyvendinant savo bendrą strategiją.
                           
                        4.   Tinkamumo ir atrankos kriterijai pagal priemonę finansuojamiems investiciniams projektams
                  
                  Pagal priemonę finansuojami investiciniai projektai turi atitikti šiuos tinkamumo ir atrankos kriterijus:
                  
                              a)
                           
                           
                              metodo pagrįstumo ir techninio tinkamumo;
                           
                        
                              b)
                           
                           
                              finansavimo pagrįstumo ir ekonominio veiksmingumo per visą investavimo į atskirą veiksmą etapą;
                           
                        
                              c)
                           
                           
                              visų šiame reglamente numatytų projektų geografinės pusiausvyros;
                           
                        
                              d)
                           
                           
                              parengtumo, kuris yra apibūdinamas kaip pasiektas investavimui tinkamas etapas, kuriame kuo greičiau patiriamos didelės kapitalo išlaidos;
                           
                        
                              e)
                           
                           
                              dėl lėšų trūkumo kylančio vėlavimo atlikti atskirą veiksmą masto;
                           
                        
                              f)
                           
                           
                              masto, kuriuo priemonės parama padėtų pritraukti viešasias ir privačias lėšas;
                           
                        
                              g)
                           
                           
                              socialinio ir ekonominio poveikio masto;
                           
                        
                              h)
                           
                           
                              kiekybinio poveikio aplinkai.
                           
                        5.   Tinkamumo ir atrankos kriterijai pagal priemonę finansuojamiems techninės pagalbos projektams
                  
                  Pagal priemonę finansuojami techninės pagalbos projektai turi atitikti tinkamumo ir atrankos kriterijus, nurodytus 4 punkto a, c, e, f ir g papunkčiuose.“
               
            
         2 straipsnis
   Įsigaliojimas
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2010 m. gruodžio 15 d.
      
         
            Europos Parlamento vardu
         
         
            Pirmininkas
         
         J. BUZEK
      
      
         
            Tarybos vardu
         
         
            Pirmininkas
         
         O. CHASTEL
      
   
   
      (1)  2010 m. rugsėjo 15 d. nuomonė (dar nepaskelbta Oficialiajame leidinyje).
   
      (2)  2010 m. lapkričio 11 d. Europos Parlamento pozicija (dar nepaskelbta Oficialiajame leidinyje) ir 2010 m. gruodžio 7 d. Tarybos sprendimas.
   
      (3)  OL L 200, 2009 7 31, p. 31.
   
      (4)  2009 m. gegužės 6 d. Europos Parlamento ir Tarybos reglamentas (EB) Nr. 397/2009, iš dalies keičiantis Reglamento (EB) Nr. 1080/2006 dėl Europos regioninės plėtros fondo nuostatas, susijusias su investicijų į energijos vartojimo efektyvumą ir atsinaujinančių išteklių energijos naudojimą būstuose tinkamumu finansuoti (OL L 126, 2009 5 21, p. 3).
   
      (5)  OL L 248, 2002 9 16, p. 1.